Document ID: 31992R0735

Komisjoni määrus (emü) nr 735/92,
25. märts 1992,
millega muudetakse määrust (EMÜ) nr 2289/83, millega nähakse ette sätted nõukogu määruse 918/83, millega kehtestatakse ühenduse tollimaksuvabastuse süsteem, artiklite 70-78 rakendamiseks
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 28. märtsi 1983. aasta määrust (EMÜ) nr 918/83 [1] (millega kehtestatakse ühenduse tollimaksuvabastuse süsteem; viimati muudetud määrusega (EMÜ) nr 3357/91 [2], eriti selle artiklit 143,
ning arvestades, et:
määrusega (EMÜ) nr 3357/91 asendati muu hulgas määruse (EMÜ) nr 918/83 artiklid 72 ja 73, et kõrvaldada ühenduse toodete mittevõrdväärsuse tingimus;
seetõttu on vaja vastavalt muuta komisjoni määrusega (EMÜ) nr 2289/83, [3] viimati muudetud määrusega (EMÜ) nr 1746/85, [4] ette nähtud rakendussätteid ja kõrvaldada kõik viited ühenduse toodete mittevõrdväärsuse tingimusele;
kooskõlas määruse (EMÜ) nr 918/83 muutmisega tuleks võimalikult suures ulatuses loobuda kallist ja keerukast menetlusest, mis näeb teatavatel juhtudel ette komisjoni otsuse tegemise pärast konsulteerimist tollimaksuvabastuse komitee raames kohtuva kõigi liikmesriikide ekspertide grupiga;
seepärast tuleks kõik viited komisjoni otsusele välja jätta ja teha kõik otsused riiklikul tasandil;
käesolevas määruses sätestatud meetmed on kooskõlas tollimaksuvabastuse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesolevaga muudetakse määrust (EMÜ) nr 2289/83 järgmiselt.
1. Artikli 2 lõikes 1 asendatakse sissejuhatav lause järgmisega:
"1. Algmääruse artiklis 71 ning artikli 72 lõigetes 1 ja 2 osutatud esemete imporditollimaksuvaba impordi korral peab see asutus või ühing, kellele ese saadetakse:".
2. Artikli 3 lõike 2 esimene lõik asendatakse järgmisega:
"2. Kui asutus või ühing, kellele ese antakse tasuta või tasu eest kasutada või võõrandatakse, asub muus liikmesriigis kui asutus või ühing, kes annab eseme tasuta või tasu eest kasutada või võõrandab eseme, annab lähteriigi pädev tolliasutus sellise eseme lähetamise korral välja kontrolleksemplari T5 vastavalt määruses (EMÜ) nr 2823/87 ettenähtud eeskirjale, et tagada selle eseme kasutamine viisil, mille korral saab selle suhtes jätkuvalt kohaldada imporditollimaksuvabastust."
3. Artikli 6 lõige 2 asendatakse järgmisega:
"2. Lõikes 1 osutatud taotlus peab sisaldama järgmist kõnealuse esemega seotud teavet:
a) tootja kasutatav eseme täpne kaubanduslik kirjeldus, selle eeldatav koondnomenklatuuri klassifikatsioon ja objektiivsed tehnilised omadused, mis näitavad, et ese on kavandatud puuetega isikute koolituse, tööhõive või sotsiaalolude parandamiseks;
b) tootja ning võimaluse korral ka tarnija nimi või ärinimi ja aadress;
c) eseme päritoluriik;
d) eseme sihtkoht;
e) eseme täpne kasutusala;
f) eseme hind või tolliväärtus;
g) kõnealuste esemete arv.
Taotlusega koos tuleb esitada dokumentaalsed tõendid, milles on esitatud kogu asjakohane teave eseme omaduste kohta ja selle tehnilised näitajad."
4. Artikkel 7 asendatakse järgmisega:
"Artikkel 7
Selle liikmesriigi pädev asutus, kus asub asutus või ühing, kellele esemed saadetakse, võtab vastu otsuse artiklis 6 osutatud taotluste kohta."
5. Artikkel 17 asendatakse järgmisega:
"Artikkel 17
Selliste tollimaksuvabalt imporditud esemete suhtes, mida puuetega isikud impordivad isiklikuks kasutamiseks, kohaldatakse mutatis mutandis:
- artikleid 6, 7 ja 10 algmääruse artikli 72 lõikes 1 osutatud esemete puhul,
- artikleid 13, 14 ja 15 algmääruse artikli 72 lõikes 2 osutatud esemete puhul."
6. Artikkel 18 asendatakse järgmisega:
"Artikkel 18
Pädev asutus võib lubada koostada artiklites 4 ja 6 osutatud taotluse lihtsustatud kujul, kui see on seotud artiklites 16 ja 17 osutatud tingimustel imporditud esemetega."
7. Artiklid 5, 8 ja 9, IV jaotis ning artiklid 11 ja 12 jäetakse välja.
Artikkel 2
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolevat määrust kohaldatakse alates 1. jaanuarist 1992.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. märts 1992

Labels: 0
3